ТЛУМАЧАЛЬНАЯ ЗАПІСКА

Мэты практыкі:
1. Пашырыць і паглыбіць тэарэтычныя веды па беларускай дыялекталогіі, набытыя студэнтамі на лекцыйных і практычных занятках пры яе вывучэнні на 2-м курсе.

2. Сабраць, прааналізаваць і апісаць у адпаведнасці з індывідуальным планам узоры жывога дыялектнага маўлення мясцовага насельніцтва, у тым ліку і мову вучняў сельскай школы.

3. Зрабіць неабходныя абагульненні і заключэнні аб адметных рысах сабранага дыялектнага матэрыялу.
Задачы практыкі:
1. Выпрацаваць навыкі аб’ектыўнага фіксавання (транскрыпцыя, тэхнічныя сродкі і інш.) дыялектных з’яў з наступнай іх сістэматызацыяй і класіфікацыяй.

2. Выявіць прынцыповыя адрозненні дыялектнай мовы ад літаратурнай, найперш у тэрытарыяльным і сацыяльным аспектах функцыянавання мовы, а таксама адзначыць уласналінгвістычныя адметнасці кожнай з гэтых форм агульнабеларускай мовы.

3. Засвоіць прынцыпы лінгвістычнага аналізу жывых моўных з’яў, прадстаўленых канкрэтнай мясцовай гаворкай, на аснове навуковых распрацовак і агульнапрынятых інструкцый, праграм.
Працягласць практыкі: па вучэбнаму плану – 2 тыдні (без адрыву ад вучэбнага працэсу).
Сістэма адзнак практыкі:
Па выніках практыкі праводзіцца дыферэнцыраваны залік (з адзнакай). Вынікі практыкі ацэньваюцца кіраўніком групы паводле ступені іх адпаведнасці сфармуляванай індывідуальнай праграме. Пры выстаўленні адзнакі ўлічваюцца наступныя змястоўныя і фармальныя паказчыкі: аб’ём сабранага фактычнага матэрыялу, правільнасць транскрыпцыйнага запісу, адпаведнасць патрабаванням да пашпартызацыі матэрыялаў, глыбіня абагульняючага аналізу фактычных матэрыялаў практыкі. Адзнака выстаўляецца ў справаздачных і вучэбных дакументах. 
Метадычныя рэкамендацыі: 
1. Збор дыялектнага матэрыялу праводзіць па адной з прапанаваных  тэм.

2. Запісы рабіць ад прадстаўнікоў розных сацыяльных і ўзроставых груп насельніцтва.

3. Падбіраць інфармантаў, мова якіх тыповая для гаворкі, выразная, і якія не маюць недахопаў вымаўлення (заікання, шапялявасці і інш).

4. Больш поўны дакладны матэрыял можна атрымаць у гутарцы з некалькімі носьбітамі гаворкі: людзі дапаўняюць адказы адзін аднаго, удакладняюць, папраўляюць і г. д.

5. Гутаркі пажадана весці на тэмы, звязаныя з працай ў полі, на агародзе, жывёлагадоўляй, на бытавыя тэмы (аб відах адзення, абутку, прадметах хатняга ўжытку, святах і г. д.).
6. Самыя дакладныя і каштоўныя запісы ўзораў дыялектнай мовы – з выкарыстаннем тэхнічных сродкаў (магнітафонаў, дыктафонаў).

7. Пытанні праграмы трэба фармуляваць так, каб у іх не было слова, якое мяркуецца пачуць ад інфарманта.

8. Фармулёўка пытанняў павінна быць яснай і зразумелай кожнаму, хто знаёміцца з адметнасцямі гаворкі або будзе працаваць з моўнымі матэрыяламі.

9. Неабходна імкнуцца да ўсебаковага моўнага апісання прадмета (з’явы), яго знешняга выгляду і ўнутраных якасцей, прызначэння і г. д.

10. Неабходна выявіць і запісаць усе ўласцівыя слову значэнні – прамыя і пераносныя, свабодныя і фразеалагічныя, праілюстраваць кожнае  адпаведнымі прыкладамі (звязныя тэксты, сказы, словазлучэнні, у кантэксце якіх ракрываецца значэнне дыялектных слоў).
11. Пасля запісу дыялектнага матэрыялу яго трэба перанесці з чарнавіка на карткі (афармляюцца паводле ўстаноўленых узораў) і /або ў дзённік.

ЧАСТКА І.
ПАЛЯВАЯ ПРАКТЫКА

ЭТНАЛІНГВІСТЫКА
1. Задача практыкі – збор этналінгвістычнага матэрыялу ў палявых умовах і яго лінгвістычнае апісанне. 
2. Збор матэрыялу ажыццяўляецца з выкарыстаннем тэхнічных сродкаў (магнітафон, дыктафон) па:

·  этналінгвістычным апытальніку “Народная культура Беларусі” (гл. у кафедральнай бібліятэцы кафедры гісторыі беларускай мовы);

·  этналінгвістычным апытальніку па Палессі, напрыклад, па раздзелах “Дэманалогія”, “Ткацтва”, “Агародніцтва”, “Посуд” і г.д. (гл. у кафедральнай бібліятэцы кафедры гісторыі беларускай мовы).
3. Запіс матэрыялу – на картках у спрошчанай фанетычнай транскрыпцыі (узор гл. па: Е. С. Мяцельская, Э. Д. Блінава. Беларуская дыялекталогія. Практыкум. С. 50). Запіс матэрыялу на картках ажыццяўляецца згодна з парадкам пытанняў у апытальніку. На картках пазначаецца нумар пытання, адказ на якое запісваецца на картцы. Калі інфарматары не даюць адказу на нейкае пытанне, яно прапускаецца, а наступная картка нумаруецца згодна з нумарам пытання ў апытальніку.
3.1. Узор афармлення вокладкі практыкі:
тытульны бок:
	ДЫЯЛЕКТАЛАГІЧНАЯ ПРАКТЫКА

Этналінгвістыка
Месца практыкі: Беларусь

Магілёўская вобласць

Чавускі раён

в. Загоранка
Выканаўца: студэнтка ІІ курса 1 групы аддзялення беларускай філалогіі філалагічнага факультэта БДУ Іваноўская Яўгенія Пятроўна

Кіраўнік: дацэнт Трайкоўская Валянціна Піліпаўна

МІНСК 2009



унутраны бок:

	ІНФАРМАТАРЫ:
1. Еўдакімава Зоя Аляксееўна, 1937 г. н., адукацыя 7 класаў, мясцовая жыхарка, праваслаўная – [ЕЗА].
2. Раманоўская Ганна Нікадзімаўна, 1928 г. н., малапісьменная, мясцовая жыхарка, праваслаўная – [РГН]. 
3. Пятровіч Ганна Кліменцьеўна, 1930 г. н., адукацыя 5 класаў, у 1952 г. пераехала ў в. Загоранка з в. Спонды Астравецкага раёна Гродзенскай вобласці, каталічка – [ПГК].



3.2. Узор афармлення картак:
	1
Магілёўская вобласць, Чавускі раён,
в. Загоранка

Кырава́й меў кру́глы вы́глят, пы́шны па хво́рмі, упрыго́жаны кве́ткамі і галуба́мі. 
[ЕЗА]

Кырава́й быў кру́хлы, пу́хлы, украша́лі яго́ цьвіта́мі і жалуда́мі.
[ПГК]



	19
(працяг)

Магілёўская вобласць, Чавускі раён,
в. Загоранка
Не́калі малады́я мно́га шко́ды дзе́лалі на Купа́лу: ціга́лі дзе-які́я калёсы, баро́ны ці бо́чкі. Другі́ рас зьніма́лі пря́сла і кіда́лі ў Купа́ла ці ряку́. А то і дзьве́рі падапру́ць. 
[РГН]



4. Справаздача па практыцы складаецца з:

4.1. Картатэкі – запісанага на картках у спрошчанай транскрыпцыі этналінгвістычнага матэрыялу. Колькасць картак – каля 100. 

4.2. Дадатку, у якім праводзіцца падрабязны аналіз гаворкі той мясцовасці, дзе ажыццяўляўся запіс матэрыялу. Для аналізу выкарыстоўваюцца дыялектныя тэксты, запісаныя падчас збору матэрыялу ў палявых умовах па апытальніку. Аналіз праводзіцца па стандартнаму плану (гл.: Е. С. Мяцельская, Э. Д. Блінава. Беларуская дыялекталогія. Практыкум. С. 274-280). 
АНАМАСТЫКА
1. Задача практыкі – збор анамастычнага матэрыялу ў палявых умовах і яго лінгвістычнае апісанне.
2. Збор матэрыялу па магчымасці ажыццяўляецца з выкарыстаннем тэхнічных сродкаў (магнітафон, дыктафон) па: 

· апытальніку па тапаніміцы (гл.: Частка ІІІ Праграмы);

· апытальніку па антрапаніміцы (гл.: Частка ІІІ Праграмы).
3. Запіс матэрыялу – на картках і ў дзённіку (сшытак або асобныя лісты). 
Матэрыял на картках запісваецца ў спрошчанай фанетычнай транскрыпцыі (узор гл. па: Е. С. Мяцельская, Э. Д. Блінава. Беларуская дыялекталогія. Практыкум. С. 50) і фарміруецца па групах тапонімаў (назвы населеных пунктаў, г.зн. айконімы; назвы водных аб’ектаў, г.зн. гідронімы; назвы дробных геаграфічных і гаспадарчых аб’ектаў, г.зн. мікратапонімы) і антрапонімаў (імёны, імёны па бацьку, прозвішчы, мянушкі). Уласныя імёны ўнутры вызначаных груп размяшчаюцца ў алфавітным парадку. 

Матэрыял у дзённіку ўяўляе сабой падрабязны запіс адказаў на пытанні апытальніка па тапаніміцы або антрапаніміцы (напрыклад, запіс легендаў аб паходжанні назвы паселішча ці іншага аб’екта, тлумачэнняў матывацыі мянушкі і пад.), які праводзіцца спрошчанай транскрыпцыяй (узор гл. па: Е. С. Мяцельская, Э. Д. Блінава. Беларуская дыялекталогія. Практыкум. С. 50).
3.1. Узор афармлення вокладкі практыкі:
тытульны бок:

	ДЫЯЛЕКТАЛАГІЧНАЯ ПРАКТЫКА

Анамастыка
Месца практыкі: Беларусь

Брэсцкая вобласць

Брэсцкі раён

в. Кабёлка
Выканаўца: студэнтка ІІ курса 1 групы аддзялення беларускай філалогіі філалагічнага факультэта БДУ Іваноўская Яўгенія Пятроўна

Кіраўнік: дацэнт Трайкоўская Валянціна Піліпаўна

МІНСК 2009




унутраны бок:

	ІНФАРМАТАРЫ:

1. Петрачук Зінаіда Паўлаўна, 1933 г. н., адукацыя 5 класаў, мясцовая жыхарка, праваслаўная –[ПЗП].

2. Рамановіч Галіна Навумаўна, 1920 г. н., малапісьменная, мясцовая жыхарка, праваслаўная – [РГН]. 

3. Маляронак Ганна Казіміраўна, 1930 г. н., адукацыя 5 класаў, у 1947 г. пераехала ў в. Кабёлка з в. Спонды Астравецкага раёна Гродзенскай вобласці, каталічка – [МГК].



3.2. Узор афармлення картак:

карткі па тапаніміцы:
	5
Брэсцкая вобласць, Брэсцкі раён,

в. Кабёлка

Айконім Кабёлка, ж. – назва вёскі; 
р. скл. – Кабёлкі;
жыхары – кубэлко́вцы (жан. кублёнка, муж. кубле́нэц або кубэ́льскій)
Мясцовы варыянт: Кабэ́лка, ж.; Кабылкі, мн.   



	17
Брэсцкая вобласць, Брэсцкі раён,

в. Кабёлка

Гідронім Про́ня – назва ракі. 
Мясцовы варыянт – Про́нька. 



	29
Брэсцкая вобласць, Брэсцкі раён,
в. Кабёлка

Мікратапонім Баро́к – назва ўзгорка, засаджанага сасновым маладняком.  
 


карткі па антрапаніміцы:
	9
Брэсцкая вобласць, Брэсцкі раён,
в. Кабёлка

Асабовае імя Іва́н.  
Варыянты Ян, Я́нэк, Іва́сь, Іва́шка.



	25
Брэсцкая вобласць, Брэсцкі раён,
в. Кабёлка

Імя па бацьку Мікі́тавіч.

Варыянт Мікі́ціч.

Магчымае адасобленае ўжыванне без асабовага імя. 



	37
Брэсцкая вобласць, Брэсцкі раён,
в. Кабёлка

Прозвішча Але́хна.
Ва ўскосных склонах: Але́хну Іва́ну, Але́хне Га́нне.



	45
Брэсцкая вобласць, Брэсцкі раён,
в. Кабёлка

Мянушка Так. 
Матываваная асаблівасцямі маўлення – рэгулярнае паўтарэнне пры размове слова так.



3.3.  Узор афармлення дзённікавых запісаў:

Афіцыйная назва абследаванай вёскі – Кабёлка. Мясцовая – Кубэ́лка, ж. або Кабы́лкі, мн. Вёска знаходзіцца ў Дамачаўскім пасялковым савеце і ўваходзіць у саўгас “Дамачаўскі”.
Жыхары называюць сябе кубэлко́вцы (жан. кублёнка, муж. кубле́нэц або кубэ́льскій). Назву вёскі тлумачаць так:

Колы́сь была́ пара́хвія штыро́х сэ́лув: Ру́дні й Лэплэ́вкі, Кубэ́лкі й Чэ́рска. Ба́тюшка каза́в, шчо Кубэ́лка – кубло́ (гняздо́) пара́хвіі. Ру́дня – рудня́ Кубэ́лкі. Лэплэ́вка злыпы́ла шты́ры в пара́хвію, а ху́жэ чэртэ́й ныма́, як у Чэ́рску. [РГН].
Справаздача па практыцы складаецца з:

3.4. Картатэкі – запісанага на картках у спрошчанай транскрыпцыі анамастычнага матэрыялу. Колькасць картак – паводле фактычнага складу тапонімаў і антрапонімаў у абследаванай мясцовасці.
3.5.  Дзённікавага матэрыялу.
3.6.  Кароткага падагульнення, у якім характарызуюцца асаблівасці тапаніміі або антрапаніміі абследаванай мясцовасці, адзначаецца рэгіянальная анамастычная спецыфіка на фоне агульнанацыянальнай ці афіцыйнай (напрыклад, адлюстраванне ва ўласных найменнях дыялектных моўных рыс; наяўнасць геаграфічных назваў, адрозных ад афіцыйных; наяўнасць у антрапаніміконе рэдкіх імёнаў ці іх формаў; выразная перавага ў іменніку імёнаў той ці іншай канфесійнай прыналежнасці і г. д.). 
РЭГІЯНАЛЬНАЯ ЛЕКСІКА
1. Задача практыкі – збор лексічнага матэрыялу пэўнай тэматычнай групы ў палявых умовах і яго лінгвістычнае апісанне.
2. Збор матэрыялу ажыццяўляецца з выкарыстаннем тэхнічных сродкаў (магнітафон, дыктафон) па: 

· інструкцыях па збору матэрыялаў для складання абласных слоўнікаў беларускай мовы, выпускі 1-3 (гл. у кафедральнай бібліятэцы кафедры гісторыі беларускай мовы).

· праграме-апытальніку для збору лексікі беларускіх гаворак (тэрміны ткацтва) (гл. у кафедральнай бібліятэцы кафедры гісторыі беларускай мовы);

· праграме па збору матэрыялаў для вывучэння фаўністычнай лексікі (гл. у кафедральнай бібліятэцы кафедры гісторыі беларускай мовы);

·  праграме па вывучэнні назваў працэсаў і дзеянняў (гл. у кафедральнай бібліятэцы кафедры гісторыі беларускай мовы).

3. Запіс матэрыялу – на картках ў спрошчанай фанетычнай транскрыпцыі (узор гл. па: Е. С. Мяцельская, Э. Д. Блінава. Беларуская дыялекталогія. Практыкум. С. 50). Фіксуюцца разгорнутыя адказы на пытанні. Сабраны матэрыял па пэўнай тэматыцы падзяляецца на адпаведныя тэматычныя падгрупы (напрыклад, агульная тэма – “Сельская гаспадарка”, тэматычныя падгрупы – “Назвы сельскагаспадарчых прылад”, “Назвы сельскагаспадарчых работ”, “Назвы зямельных участкаў” і г. д.). У межах тэматычных падгруп сабраныя лексемы размяшчаюцца ў алфавітным парадку. Карткі павінны ўтрымліваць наступныя элементы: зафіксаваная ў гаворцы лексема; яе значэнне ў гаворцы; ілюстратыўны матэрыял, запісаны ад інфарматараў у спрошчанай транскрыпцыі; факт наяўнасці лексемы ў літаратурнай мове (паводле “Тлумачальнага слоўніка беларускай мовы” у 5-ці тамах,  з указаннем тома і старонкі); пры наяўнасці – значэнне лексемы ў літаратурнай мове; тып дыялектызма, які вызначаецца на аснове супастаўлення дыялектных і літаратурных характарыстык лексемы.

3.1. Узор афармлення вокладкі практыкі:
тытульны бок:

	ДЫЯЛЕКТАЛАГІЧНАЯ ПРАКТЫКА

Рэгіянальная лексіка
Тэма: “Сельская гаспадарка”

Месца практыкі: Беларусь

Гродзенская вобласць

Мастоўскі раён

в. Галубы
Выканаўца: студэнтка ІІ курса 1 групы аддзялення беларускай філалогіі філалагічнага факультэта БДУ Іваноўская Яўгенія Пятроўна

Кіраўнік: дацэнт Трайкоўская Валянціна Піліпаўна

МІНСК 2009




унутраны бок:

ІНФАРМАТАРЫ:
1. Вайцяхоўская Надзея Пятроўна, 1915 г. н., малапісьменная, нарадзілася ў в. Піркі Брагінскага раёна Гомельскай вобл., у в. Галубы пераехала ў 1945 годзе, праваслаўная – [ВНП].
2. Еўтухова Зінаіда Аляксандраўна, 1937 г. н., адукацыя 7 класаў, мясцовая, праваслаўная – [ЕЗА].
3. Аўдзейчык Аляксей Зянонавіч, 1930 г. н., адукацыя 7 класаў, мясцовы, праваслаўны – [ААЗ].
СКАРАЧЭННІ:

ТСБМ – Тлумачальны слоўнік беларускай мовы. У 5-ці тамах. Мінск, 1977-1984.
3.2. Узор афармлення картак:
11
Гродзенская вобл., Мастоўскі р-н
в. Галубы 
ДЗІРВА́Н м. Густа зарослы травой верхні пласт глебы.
Дзірва́н з по́жні выраза́юць і атко́с даро́гі выклада́юць.

                                                                                 [ВНП]

Адзі́н гот не пасе́яў, другі́ – дзірва́н. Дзірва́н вы́драў, тут даўно́ ара́лася, і пасе́яў на вы́дзірках гры́ку.

                                                                                 [ААЗ]
У ТСБМ: Дзірван – верхні слой глебы, густа пераплецены карэннем травы (т. 2, с. 175).
Лексема аналагічная з літаратурнай. 
37
Гродзенская вобл., Мастоўскі р-н
в. Галубы 
САБА́КА ж. Свойская жывёліна для аховы дома, удзелу ў паляванні.
Саба́каў я ня люблю́. Залату́ю саба́ку ня ўзя́ла п.

                                                                                 [ЕЗА]

У ТСБМ: Сабака, м. – ‘тс’. Службовы сабака. Пакаёвы сабака. Паляўнічы сабака (т. 5, с. 7).

Граматычны дыялектызм
25

Гродзенская вобл., Мастоўскі р-н,

в. Галубы

ОВЁС, ОВЭС м. Яравая збажына, зерне якой выкарыстоўваюць у ежу ў выглядзе круп, а таксама на корм коням.

По́сле оўса́ оўся́ніско.
                                                                                   [ЕЗА]

Овэс в торбу бэрэш, як ідэш ораты. 

                                                                                   [ААЗ]
У ТСБМ: Авёс, м. - ‘тс’ (т. 1, с. 98). 

Фанетычны дыялектызм

45

Гродзенская вобл., Мастоўскі р-н, 

в. Галубы

САХО́Р м. Палка з раздвоенымі канцамі.

Сахо́р – два рашке́ дзеравя́ныя, на іх жале́за набі́та.Сахо́р – падава́ць се́но ці іржы́шчо. Ню́ра за сахо́р і пада́е на вос.
                                                                                  [ВНП]
У ТСБМ: Сахор – жалезныя вілы для накідвання гною (т. 5, с. 74)

Семантычны дыялектызм   
5

Гродзенская вобл., Мастоўскі р-н,

в. Галубы
АБЛЕ́Х м. а) Які-н. пропуск, зроблены пры сяўбе; агрэх.

Як ты ара́ў, то куды́ ні глянь – абле́хі.

                                                                                   [ЕЗА]

б) Незасеяная палоска поля; абсеў.

Абле́х на по́лі, калі́ недасе́яны па ашы́пкі. 

                                                                                   [ААЗ]
У ТСБМ лексема і суадносныя з ёй лексемы адсутнічаюць 

Уласналексічны дыялектызм
4. Справаздача па практыцы складаецца з:

4.1. Картатэкі – запісанага на картках у спрошчанай транскрыпцыі лексічнага матэрыялу. Колькасць картак – каля 100.
4.2.  Дадатку І, у якім праводзіцца аналіз лексікі даследаванай тэматычнай групы: аналізуецца тэматычная разнастайнасць даследаванай групы лексікі (указваецца склад тэматычных падгруп у межах групы, колькасць лексем у кожнай падгрупе), ажыццяўляецца супастаўленне даследаванай дыялектнай тэматычнай групы з адпаведнай групай у літаратурнай мове (указваецца колькасць розных відаў дыялектызмаў у складзе дыялектнай тэматычнай групы, прыводзяцца тлумачэнні перавагі таго ці іншага віда дыялектызмаў, напрыклад, этнаграфічныя асаблівасці тэрыторыі, моўныя асаблівасці гаворкі і пад.).
4.3.  Дадатку ІІ, у якім праводзіцца аналіз гаворкі той мясцовасці, дзе ажыццяўляўся запіс матэрыялу. Для аналізу выкарыстоўваюцца тэксты адказаў, запісаныя падчас збору матэрыялу ў палявых умовах па апытальніку. Аналіз праводзіцца па стандартнаму плану (гл.: Е. С. Мяцельская, Э. Д. Блінава. Беларуская дыялекталогія. Практыкум. С. 274-280). 

КОМПЛЕКСНАЕ ДАСЛЕДАВАННЕ ДЫЯЛЕКТНЫХ АСАБЛІВАСЦЯЎ АСОБНЫХ НАСЕЛЕНЫХ ПУНКТАЎ

1. Задача практыкі – збор і дэталёвае апісанне моўных асаблівасцяў канкрэтнага населенага пункта ў мэтах папаўнення беларускай дыялектнай інфармацыі.
2. Збор матэрыялу  ажыццяўляецца з выкарыстаннем тэхнічных сродкаў (магнітафон, дыктафон) па “Праграме па вывучэнні беларускіх гаворак” (гл. у кафедральнай бібліятэцы кафедры гісторыі беларускай мовы).

3. Запіс матэрыялу – праводзіцца ў выглядзе дзённікавых запісаў (у сшытку ці на асобных лістах).

3.1. Парадак дзённікавых запісаў:
· агульныя звесткі пра населены пункт;

· запісы дыялектных тэкстаў у спрошчанай транскрыпцыі (узор гл. па: Е. С. Мяцельская, Э. Д. Блінава. Беларуская дыялекталогія. Практыкум. С. 50);
· запісы адказаў на пытанні праграмы. Фіксуюцца разгорнутыя адказы на пытанні. Пры адсутнасці інфармацыі па тым ці іншым пытанні яно прапускаецца, а наступная картка нумаруецца згодна з нумарам пытання ў праграме. Асноўны запіс праводзіцца літаратурнай мовай. Спрошчанай транскрыпцыяй запісваюцца названыя інфарматарам асобныя лексемы, словазлучэнні, фразеалагізмы, а таксама звязныя вялікія тэкставыя фрагменты.
3.2. Узор афармлення вокладкі  практыкі:
тытульны бок:
	ДЫЯЛЕКТАЛАГІЧНАЯ ПРАКТЫКА

Комплекснае даследаванне дыялектных асаблівасцяў
Месца практыкі: Беларусь

Брэсцкая вобласць

Брэсцкі раён

в. Кабёлка
Выканаўца: студэнтка ІІ курса 1 групы аддзялення беларускай філалогіі філалагічнага факультэта БДУ Іваноўская Яўгенія Пятроўна

Кіраўнік: дацэнт Трайкоўская Валянціна Піліпаўна

МІНСК 2009



унутраны бок:

ІНФАРМАТАРЫ:
1. Вайцяхоўская Надзея Пятроўна, 1915 г. н., малапісьменная, нарадзілася ў в. Піркі Брагінскага раёна Гомельскай вобл., у в. Кабёлка пераехала ў 1945 годзе, праваслаўная – [ВНП].
2. Еўтухова Зінаіда Аляксандраўна, 1937 г. н., адукацыя 7 класаў, мясцовая, праваслаўная – [ЕЗА].
3. Аўдзейчык Аляксей Зянонавіч, 1930 г. н., адукацыя 7 класаў, мясцовы, праваслаўны – [ААЗ].
2.1. Узор афармлення дзённікавых запісаў:

Афіцыйная назва абследаванай вёскі – Кабёлка. Мясцовая – Кубэ́лка, ж. або Кабы́лкі, мн. Вёска знаходзіцца ў Дамачаўскім пасялковым савеце і ўваходзіць у саўгас “Дамачаўскі”.
Жыхары называюць сябе кубэлко́вцы (жан. кублёнка, муж. Кубле́нэц або кубэ́льскій). Назву вёскі тлумачаць так:

Колы́сь была́ пара́хвія штыро́х сэ́лув: Ру́дні й Лэплэ́вкі, Кубэ́лкі й Чэ́рска. Ба́тюшка каза́в, шчо Кубэ́лка – кубло́ (гняздо́) пара́хвіі. Ру́дня – рудня́ Кубэ́лкі. Лэплэ́вка злыпы́ла шты́ры в пара́хвію, а ху́жэ чэртэ́й ныма́, як у Чэ́рску  [ААЗ].
4. Справаздача па практыцы складаецца з: 

4.1. Дзённіка, у якім матэрыялы практыкі падаюцца ва ўказаным вышэй парадку.
4.2. Дадатку, у якім робіцца вывад аб аднесенасці зафіксаванай у населеным пункце гаворкі да канкрэтнага дыялекту (дыялектнай групы). Вывады робяцца на падставе дадзеных падручнікаў па дыялекталогіі, навуковых выданняў, “Дыялекталагічнага атласа беларускай мовы” і “Лексічнага атласа беларускіх народных гаворак”.  
ДАСЛЕДАВАННЕ СУЧАСНАГА
 ДЫЯЛЕКТНАГА МАЎЛЕННЯ (САЦЫЯЛІНГВІСТЫЧНЫ І ГЕНДАРНЫ АСПЕКТЫ)
1. Задача практыкі – збор і лінгвістычнае апісанне дыялектнага матэрыялу, выяўленне храналагічных змен, якія адбыліся на розных узроўнях дыялектнай мовы; вызначэнне сацыяльных (узроставых, адукацыйных і інш.) адрозненняў у мове носьбітаў дыялектаў. Могуць вывучацца сучасныя вясковыя дыялекты і дыялекты ў гарадскіх умовах, напрыклад, у мове перасяленцаў з Чарнобыльскай зоны.
2. Збор матэрыялу  ажыццяўляецца з выкарыстаннем тэхнічных сродкаў (магнітафон, дыктафон)  па наступнаму плану:
· выбар інфарматараў з мясцовых жыхароў (сталага і больш маладога ўзросту, мужчын і жанчын з розным узроўнем адукацыі, мясцовых і прыезджых);
· запіс (свабоднай і тэматычнай) гутаркі з выбраным інфармантам;
· пашпартызацыя фактычнага матэрыялу;
· транскрыбаванне сабранага матэрыялу.
3. Пры пашпартызацыі матэрыялу павінны быць занатаваныя наступныя звесткі:

а) пра населены пункт: 

· дакладная назва населенага пункта з указаннем сельсавета, раёна, вобласці;
· месца знаходжання населенага пункта адносна бліжэйшага горада, чыгуначнай або аўтобуснай станцыі;
· кароткая гісторыя населенага пункта;

· пералік культурных устаноў вёскі ў мінулым і зараз (школа, клуб, бібліятэка).
б) пра інфарматараў:

· прозвішча, імя, імя па бацьку асобы;

· пол, узрост, адукацыя, веравызнанне, прафесія і род заняткаў, сталае пражыванне ў пэўнай мясцовасці ці пераезды.

4. Гутаркі з інфарматарамі праводзяцца на наступных тэмах:

· народныя традыцыі, абрады, святы;
· рэлігійныя вераванні;

· народная кухня;

· народная медыцына;
· сельская гаспадарка;

· успаміны пра вайну;

· размова пра родзічаў: дзяцей, сваякоў.
У гутарках могуць быць выкарыстаныя пытанні анкеты “Народная культура Беларусі”, “Этналінгвістычнага апытальніка па Палессі”, “Інструкцый па збору матэрыялаў для складання абласных слоўнікаў беларускай мовы” (гл. у кафедральнай бібліятэцы кафедры гісторыі беларускай мовы).

5. Транскрыбаванне матэрыялу ажыццяўляецца ў спрошчанай транскрыпцыі (узор гл. па: Е. С. Мяцельская, Э. Д. Блінава. Беларуская дыялекталогія. Практыкум. С. 50).
6. Запіс матэрыялу ажыццяўляецца ў дзённіку (сшытак або асобныя лісты).
6.1. Узор афармлення вокладкі практыкі:

тытульны бок:
	ДЫЯЛЕКТАЛАГІЧНАЯ ПРАКТЫКА

Даследаванне сучаснага дыялектнага маўлення
Месца практыкі: Беларусь

Брэсцкая вобласць

Брэсцкі раён

в. Кабёлка
Выканаўца: студэнтка ІІ курса 1 групы аддзялення беларускай філалогіі філалагічнага факультэта БДУ Іваноўская Яўгенія Пятроўна

Кіраўнік: дацэнт Трайкоўская Валянціна Піліпаўна

МІНСК 2009



унутраны бок:

ІНФАРМАТАРЫ:
1. Вайцяхоўская Надзея Пятроўна, 1915 г. н., малапісьменная, нарадзілася ў в. Піркі Брагінскага раёна Гомельскай вобл., у в. Галубы пераехала ў 1945 годзе, праваслаўная, працавала на палявых работах у калгасе – [ВНП].
2. Аўдзейчык Аляксей Зянонавіч, 1930 г. н., адукацыя 7 класаў, мясцовы, праваслаўны, працаваў на ферме – [ААЗ].
7. Аналіз матэрыялу праводзіцца па наступнаму плану:

· комплексны аналіз запісаных дыялектных тэкстаў (узор гл.: Е. С. Мяцельская, Э. Д. Блінава. Беларуская дыялекталогія. Практыкум. С. 274-280);
· параўнанне асаблівасцей маўлення інфарматара з агульнымі асаблівасцямі гаворкі шляхам супастаўлення аналітычных дадзеных з апісаннем асаблівасцей гаворкі ў навуковых і вучэбных выданнях (падручнікі, матэрыялы “Дыялекталагічнага атласа беларускай мовы”); 

· калі тэксты запісваліся ад розных інфарматараў, параўнанне асаблівасцей іх індывідуальнага маўлення.
8. Справаздача па практыцы складаецца з: 

8.1. Фактычнай часткі, а менавіта ўзораў дыялектнага маўлення, запісаных: а) на электронныя носьбіты; б) у дзённіку спрошчанай транскрыпцыяй.
8.2. Аналітычнай часткі, а менавіта: а) аналізу асаблівасцей гаворкі інфарматараў па стандартнаму плану; б) дадзеных супастаўляльнага аналізу асаблівасцей маўлення інфарматара (інфарматараў) з агульнымі асаблівасцямі гаворкі; в) дадзеных супастаўляльнага аналізу асаблівасцей індывідуальнага маўлення розных інфарматараў.  
ЧАСТКА ІІ.

НЕВЫЯЗНАЯ ПРАКТЫКА

ТЭМАТЫЧНЫЯ ГРУПЫ ЛЕКСІКІ 
1. Задача практыкі – збор і лінгвістычнае апісанне дыялектнага лексікаграфічнага матэрыялу, выяўленне асаблівасцей функцыянавання пэўных тэматычных груп лексікі на беларускім дыялектным полі на аснове слоўнікавых дадзеных.

2. Крыніцамі матэрыялу служаць беларускія дыялектныя лексікаграфічныя выданні (гл. спіс слоўнікаў у Частцы ІІІ Праграмы).
3. Збор матэрыялу ажыццяўляецца па наступнаму плану:
· ажыццяўляецца выбар крыніц матэрыялу (2-3 слоўнікі). Адзін са слоўнікаў (найбольш поўны) абіраецца ў якасці базавага;
· з базавага слоўніка ажыццяўляецца адбор фактычнага матэрыялу па канкрэтнай тэматычнай групе;

· праводзіцца праверка наяўнасці адабраных з базавага слоўніка лексем у іншых дыялектных слоўніках;

· правяраецца наяўнасць у ТСБМ лексем, адабраных з базавага слоўніка.

5. Запіс матэрыялу ажыццяўляецца на картках. Сабраны па пэўнай тэматыцы матэрыял падзяляецца на адпаведныя тэматычныя падгрупы (напрыклад, агульная тэма – “З’явы прыроды”, тэматычныя падгрупы – “Назвы добрага надвор’я”, “Назвы дрэннага надвор’я”, “Назвы відаў ападкаў” і г. д.). У межах тэматычных падгруп сабраныя лексемы размяшчаюцца ў алфавітным парадку. Карткі павінны ўтрымліваць наступныя элементы: а) зафіксаваная ў базавым слоўніку лексема (з абазначэннем семантыкі і ілюстрацыяй. Калі слова мнагазначнае, выпісваецца тое з яго значэнняў, якое адпавядае абранай у практыцы тэме); б) адлюстраванне факта наяўнасці лексемы ў іншых слоўніках, якія служылі крыніцамі фактычнага матэрыялу практыкі (пры наяўнасці абазначаецца семантыка і падаецца ілюстрацыя); в) указанне тыпу дыялектных адрозненняў (супрацьстаўленых/несупрацьстаўленых), які вызначаецца на аснове супастаўлення  рознадыялектных характарыстык лексемы; г) адлюстраванне факта наяўнасці лексемы ў літаратурнай мове паводле ТСБМ (пры наяўнасці падаецца значэнне лексемы ў літаратурнай мове); д) указанне тыпу дыялектызма, які вызначаецца на аснове супастаўлення дыялектных і літаратурных характарыстык лексемы.

4.1. Узор афармлення вокладкі практыкі:
тытульны бок:
	ДЫЯЛЕКТАЛАГІЧНАЯ ПРАКТЫКА

Тэматычныя групы лексікі
Тэма: “З’явы прыроды” 

Крыніцы: Слоўнік паўночна-заходняй Беларусі і яе пагранічча. 
У 5-ці тамах. Мінск, 1979-1986.

Тураўскі слоўнік. У 5-ці тамах. Мінск, 1982-1987.
Выканаўца: студэнтка ІІ курса 1 групы аддзялення беларускай філалогіі філалагічнага факультэта БДУ Іваноўская Яўгенія Пятроўна

унутраны бок:
	СКАРАЧЭННІ:
СПЗБ – Слоўнік паўночна-заходняй Беларусі і яе пагранічча. У 
5-ці тамах. Мінск, 1979-1986.

ТС – Тураўскі слоўнік. У 5-ці тамах. Мінск, 1982-1987.

ТСБМ – Тлумачальны слоўнік беларускай мовы. У 5-ці тамах. Мінск, 1977-1984.
 


4.2. Узор афармлення картак:

	17

АНТА́ПАЛ, м. Адліга.
Анта́пал – калі́ мо́кра, прапада́е снех.  [СПЗБ, т. 1, с. 82]
ТС – лексема адсутнічае. 
Суадносная лексема: ОТЛІ́ГА, ОТЛЁГА, ж. Адлега.

Кот лежы́ць на подло́зі, то будзе отлі́га, і як дзе кома́р на́йдзецца ў ха́ці да ле́тае, такса́мо отлі́га. [ТС, т. 3, с. 281-282]
Супрацьстаўленае лексічнае адрозненне  

ТСБМ – лексема і суадносныя з ёй лексемы адсутнічаюць.
Уласналексічны дыялектызм 



	29
ВЕТРУГА́, ВЯТРУГА́ м. і ж. Моцны вецер, віхор.

От узбуры́ўся ветруга́, аш праз вуглы́ сві́шчыць. Сяго́ня вятруга́ ве́лькая.  [СПЗБ, т. 1, с. 303]

ВЕТРЫ́ШЧЭ н. Вялікі вецер. Ветры́шчэ, то не віда́ць, як ры́ба торка́е. [ТС, т. 1, с. 121]
Супрацьстаўленае граматычнае адрозненне  

ВЯТРУ́ГА м. Разм. Моцны, халодны вецер. [ТСБМ, т. 1, с. 604]
Фанетычны дыялектызм 



6. Справаздача па практыцы складаецца з: 
5.1. Картатэкі. Колькасць картак – паводле фактычнага складу тэматычнай групы (у цэлым прыкладна 100 картак).
5.2. Навуковага абагульнення фактычнага матэрыялу, якое павінна ўключаць наступную інфармацыю: а) агульная колькасць дыялектных адзінак вызначанай тэматыкі ў базавым слоўніку; б) суадносная колькасць і суадносныя характарыстыкі дыялектных адзінак вызначанай тэматыкі ў іншых дыялектных слоўніках; в) аналіз тыпаў дыялектных адрозненняў (супрацьстаўленых/несупрацьстаўленых), якія вызначаюцца на аснове супастаўлення рознадыялектных характарыстык лексемы; г) наяўнасць і характарыстыкі зафіксаваных адзінак у ТСБМ; д) аналіз розных тыпаў дыялектызмаў, якія вызначаюцца на аснове супастаўлення характарыстык дыялектных і літаратурных лексем. 
ДЫНАМІКА РАЗВІЦЦЯ БЕЛАРУСКАГА РЭГІЯНАЛЬНАГА МАЎЛЕННЯ
1. Збор, запіс матэрыялу, справаздача па практыцы выконваюцца аналагічна з заданнем “Тэматычныя групы лексікі”.
У якасці крыніц фактычнага матэрыялу выкарыстоўваецца “Слоўнік беларускай мовы” І. Насовіча (1870) як базавая крыніца. Яго дадзеныя параўноўваюцца з дадзенымі іншых дыялектных слоўнікаў, напрыклад, “Дыялектны слоўнік. З гаворак Мсціслаўшчыны” Ю. Ф. Юрчанкі, Мінск, 1966 (гл. таксама: Частка ІІІ. Спіс дыялектных слоўнікаў). 
У якасці базавай крыніцы таксама могуць выступаць “Краёвы слоўнік Усходняй Магілёўшчыны” І. К. Бялькевіча (Мінск, 1970), “Краёвы слоўнік Чэрвеншчыны” М. Шатэрніка (Мінск, 1929), “Віцебскі краёвы слоўнік” М. Каспяровіча (Віцебск, 1927). 
2. Узор афармлення вокладкі практыкі:

тытульны бок:
	ДЫЯЛЕКТАЛАГІЧНАЯ ПРАКТЫКА

Дынаміка развіцця беларускага рэгіянальнага маўлення
Тэма: “З’явы прыроды” 

Крыніцы: І. Насовіч. Слоўнік беларускай мовы, 1870.

Ю. Ф. Юрчанка. Дыялектны слоўнік. З гаворак Мсціслаўшчыны. Мінск, 1966.
Выканаўца: студэнтка ІІ курса 1 групы аддзялення беларускай філалогіі філалагічнага факультэта БДУ Іваноўская Яўгенія Пятроўна

унутраны бок:
	СКАРАЧЭННІ:
ДС – Ю. Ф. Юрчанка. Дыялектны слоўнік. З гаворак Мсціслаўшчыны. Мінск, 1966.

СБМ – І. Насовіч. Слоўнік беларускай мовы, 1870. 
ТСБМ – Тлумачальны слоўнік беларускай мовы. У 5-ці тамах. Мінск, 1977-1984.



ПРАЦА З ХРЭСТАМАТЫЙНЫМІ МАТЭРЫЯЛАМІ

1. Задача практыкі – выяўленне індывідуальных, узроставых, храналагічных адрозненняў у маўленні прадстаўнікоў адной і той жа гаворкі, іх апісанне і аналіз.
2. Збор матэрыялу праводзіцца па выданнях:

· Мяцельская Е. С., Камароўскі Я. М. Беларуская дыялекталогія: Хрэстаматыя. Мінск, 1979.
· Хрэстаматыя па беларускай дыялекталогіі. Мінск, 1962. 
· Дыялектная мова Гродзеншчыны: хрэстаматыя / аўт.-склад.: М. А. Даніловіч, Н. К. Памецька. Гродна, 2007.
· Хрэстаматыя па беларускай дыялекталогіі. Цэнтральная зона. Мінск, 2009. 
Для параўнальнага аналізу адбіраецца не менш 10 тэкстаў з адной або некалькіх хрэстаматый. Адбіраюцца тэксты аднолькавай дыялектнай прыналежнасці. Павінны быць прадстаўлены тэксты, у якіх адлюстроўваецца маўленне прадстаўнікоў дыялекту: а) адной узроставай  катэгорыі; б) розных узроставых катэгорый; в) рознай палавой прыналежнасці. Акрамя таго, неабходна правесці параўнанне тэкстаў, розных па часе запісу (напрыклад, запісаных у 60-я і 90-я гады ХХ стагоддзя).  
3. Запіс матэрыялу праводзіцца ў сшытку. 
3.1. 
Узор афармлення вокладкі практыкі:
	ДЫЯЛЕКТАЛАГІЧНАЯ ПРАКТЫКА

Праца з хрэстаматыйнымі матэрыяламі
Крыніца матэрыялу: Мяцельская Е. С., Камароўскі Я. М. Беларуская дыялекталогія: Хрэстаматыя. Мінск, 1979. 
Выканаўца: студэнтка ІІ курса 1 групы аддзялення беларускай філалогіі філалагічнага факультэта БДУ Іваноўская Яўгенія Пятроўна

3.2. Тэксты падаюцца ў той транскрыпцыі, у якой яны зафіксаваны ў хрэстаматыях.
4. Аналіз тэкстаў  ажыццяўляецца па стандартнаму плану (гл.: Е. С. Мяцельская, Э. Д. Блінава. Беларуская дыялекталогія. Практыкум. С. 274-280).

5. Справаздача па практыцы складаецца з: 

5.1. Фактычнай часткі: запісаў адабраных дыялектных тэкстаў.
5.2. Аналітычнай часткі: падрабязнага параўнальнага аналізу адабраных дыялектных тэкстаў згодна з планам.
5.3. Вывадаў, у якіх на падставе аналітычных дадзеных вызначаюцца індывідуальныя, узроставыя, храналагічныя адрозненні ў маўленні прадстаўнікоў адной і той жа гаворкі, а таксама ўстойлівыя рысы, якія не залежаць ад сацыяльных, гендарных, храналагічных фактараў.
ПРАЦА З МАСТАЦКІМІ ТЭКСТАМІ
1. Задача практыкі – выяўленне ў мастацкіх тэкстах дыялектнай і размоўнай лексікі, яе класіфікацыя і аналіз. 

2. Адбор матэрыялу праводзіцца ў мастацкіх тэкстах з “Прыкладнага спіса мастацкіх твораў” (гл.: Частка ІІІ Праграмы).  
3. Збор і аналіз матэрыялу ажыццяўляецца па наступнаму плану:

· з мастацкага тэкста выбіраюцца лексемы, якія носьбіт літаратурнай мовы ўспрымае як адзінкі абмежаванага ўжывання;
· праводзіцца зверка адабраных лексем па ТСБМ. У аналіз уключаюцца лексемы, якія: а) адсутнічаюць у ТСБМ у тым выглядзе і значэнні, у якім яны зафіксаваны ў мастацкім тэксце, і маюць у нарматыўным слоўніку іншыя фанетычныя, граматычныя (марфалагічныя, словаўтваральныя) і семантычныя характарыстыкі; б) прысутнічаюць у ТСБМ у тым выглядзе і значэнні, у якім яны зафіксаваны ў мастацкім тэксце, і маюць у нарматыўным слоўніку паметы Абл. ці Разм.; в) увогуле адсутнічаюць у ТСБМ у тым выглядзе і значэнні, у якім яны зафіксаваны ў мастацкім тэксце, і не маюць у нарматыўным слоўніку суадносных варыянтаў. Калі лексема прысутнічае ў ТСБМ у тым выглядзе і значэнні, у якім яна зафіксавана ў мастацкім тэксце, і без памет, яна выключаецца з аналізу;
· праводзіцца супастаўленне фанетычных, граматычных (марфалагічных, словаўтваральных) і семантычных характарыстык лексем у мастацкім тэксце і ў ТСБМ, на падставе чаго адабраныя лексемы класіфікуюцца азначаюцца як дыялектызмы таго ці іншага тыпу.
· правяраецца наяўнасць у дыялектных слоўніках лексем, якія адсутнічаюць у ТСБМ у тым выглядзе і значэнні, у якім яны зафіксаваны ў мастацкім тэксце (г. зн. ўласналексічных дыялектызмаў). Такім чынам вызначаецца дыялектная лакалізацыя такога віду адабраных дыялектных адзінак. 
4. Запіс матэрыялу ажыццяўляецца на картках. Карткі павінны ўтрымліваць наступныя элементы: зафіксаваная ў мастацкім тэксце лексема, яе значэнне ў тэксце, ілюстратыўны матэрыял з мастацкага твора, факт наяўнасці лексемы ў літаратурнай мове (паводле ТСБМ), пры наяўнасці – значэнне лексемы ў літаратурнай мове, тып дыялектызма, які вызначаецца на аснове супастаўлення характарыстык дыялектных і літаратурных лексем. Пры адсутнасці лексемы ў літаратурнай мове па дыялектных слоўніках высвятляецца яе наяўнасць у гаворках, і калі лексема адзначаецца ў дыялектных лексікаграфічных зборніках, падаюцца адпаведныя слоўнікавыя звесткі. 
4.1. Узор афармлення вокладкі практыкі: 
тытульны бок:
	ДЫЯЛЕКТАЛАГІЧНАЯ ПРАКТЫКА

Праца з мастацкімі тэкстамі
Крыніца: Гарэцкі М. Апавяданні 1913-1930: У 2-х т. Мн., 1984.
Выканаўца: студэнтка ІІ курса 1 групы аддзялення беларускай філалогіі філалагічнага факультэта БДУ Іваноўская Яўгенія Пятроўна

унутраны бок:
	СКАРАЧЭННІ:
ТСБМ – Тлумачальны слоўнік беларускай мовы. У 5-ці тамах. Мінск, 1977-1984. 
СПЗБ – Слоўнік паўночна-заходняй Беларусі і яе пагранічча. У 5-ці тамах. Мінск, 1979-1986.
ТС – Тураўскі слоўнік. У 5-ці тамах. Мінск, 1982-1987.



4.2. Узор афармлення картак: 
	17

АБСКРА́БАЦЬ Абадраць, пашкодзіць што-н.

..пакуль Клім узабраўся на .. ўзгорачак, два разы паваліўся і абскрабаў аж да крыві руку аб мёрзлы снег. [т. 1., с. 48]  
АБСКРА́БАЦЬ Ачысціць што-н., скрабучы яго паверхню. [ТСБМ, т. 1, с. 77]
Семантычны дыялектызм 




	55
МЕ́СІК м. Месяц.
А пасярод выходзіў бледны, як глуханямы, месік і абліваў нечым алавяным, няясным і пустое поле, і бярозы з павіслым галлём, і воддаль курчавую, з правіднасцямі ў суччы сасну. [т. 1, с. 88]
МЕ́СЯЦ, -а, м. 1. Планета, самая блізкая да Зямлі. [ТСБМ, т. 3, с. 141]  

Словаўтваральны дыялектызм




	59
МЯ́ТЛУШКА ж. Матыль.
..ксціць і поле, і бярозу, і сіне-залатога жука, і мятлушку нейкую, і жаўну, што крычыць там вунь у гайку.  [т. 2, с. 97]
У ТСБМ лексема не адзначана.
Уласналексічны дыялектызм

У СПЗБ: МЯ́ТЛІК м. Матылёк. [т. 3, с. 109]



4. Справаздача па практыцы складаецца з: 

4.1. Картатэкі. Колькасць картак – паводле фактычнага складу дыялектных адзінак у прааналізаваным мастацкім тэксце (але пажадана каля 100).  
4.2. Навуковага абагульнення фактычнага матэрыялу, якое павінна ўключаць наступную інфармацыю: а) агульная колькасць адзінак абмежаванага ўжывання ў прааналізаваным мастацкім тэксце; б) колькасць розных відаў адзінак абмежаванага ўжывання ў прааналізаваным мастацкім тэксце, г.зн. адзінак, якія маюць суадносныя варыянты ў ТСБМ; якія прысутнічаюць у ТСБМ з паметамі; якія адсутнічаюць у ТСБМ. Адпаведна ўказваецца колькасць розных тыпаў дыялектызмаў у прааналізаваным мастацкім тэксце; в) наяўнасць у дыялектных слоўніках і характарысткі лексем, якія адсутнічаюць у ТСБМ; г) стылістычная роля адабраных дыялектных адзінак у мастацкім тэксце: наяўнасць дыялектызмаў у мове аўтара і мове персанажаў, тлумачэнні дыялектызмаў (кантэкстуальныя, пазатэкставыя), характарызуючая функцыя дыялектызмаў і пад. 
ПАДРЫХТОЎКА РЭФЕРАТАЎ
1. Тэмы рэфератаў адбіраюцца са спіса “Тэмы рэфератаў” (гл.: Частка ІІІ). 
2. Матэрыялы рэфератаў рыхтуюцца з выкарыстаннем дадзеных не толькі вучэбных, але і навуковых, навукова-папулярных, энцыклапедычных выданняў.  Рэфераты, выкананыя па тэме “Жыццёвы шлях і навуковая спадчына беларускага фалькларыста (дыялектолага, этнографа)…” павінны ўтрымліваць біяграфічныя звесткі пра навукоўца, пералік яго асноўных навуковых прац, іх аналітычны разбор і кароткі канспект. 
3. Запіс матэрыялу: сабраны рэфератыўны матэрыял афармляецца па агульных правілах афармлення курсавых (дыпломных) работ. Аб’ём рэферата – 20-25 друкаваных старонак.
4. Узор афармлення вокладкі практыкі:
	Кафедра гісторыі беларускай мовы
ДЫЯЛЕКТАЛАГІЧНАЯ ПРАКТЫКА

Рэферат на тэму
“Жыццёвы шлях і навуковая спадчына Ф. М. Янкоўскага”

Выканаўца: студэнтка ІІ курса 1 групы аддзялення беларускай філалогіі філалагічнага факультэта БДУ Іваноўская Яўгенія Пятроўна

ЧАСТКА ІІІ.

ДАДАТКОВЫЯ МАТЭРЫЯЛЫ

АПЫТАЛЬНІК ПА ТАПАНІМІЦЫ

УВОДНЫЯ ЗАЎВАГІ 

1. Кожная мясцовая назва павінна быць запісана ў дзвюх формах:

а) афіцыйным напісанні;

б) згодна з мясцовым вымаўленнем (з  абавязковым указаннем месца націску), напрыклад, Альшэ́ва – Гольшэ́ва, Вялі́кія Ляско́вічы – Вэлы́кы Лэско́вычы, Хры́сы – Хрысы́, Першама́йская – Блу́дзень.

2. Акрамя запісу мясцовых назваў неабходна даць аб іх наступныя звесткі:

а) кароткае апісанне, геаграфічную характарыстыку аб’екта, да якога адносіцца дадзеная назва (яго месцапалажэнне, прыблізныя памеры, схематычны план або, калі ёсць, карта);

б) старажытныя назвы, калі яны захаваліся ў памяці жыхароў;

в) легенды і паданні, звязаныя з паходжаннем мясцовых назваў;

3. Пры кожнай мясцовай назве неабходна запісаць форму роднага склону, а таксама прыметнік, утвораны ад гэтай назвы, напрыклад: Пе́скі, Пе́скаў, пе́скаўскі.      

4. Пажадана пры назвах населеных пунктаў паведамляць таксама найменні жыхароў па назве населенага пункта ў трох формах: найменні мужчынскага і жаночага роду і зборнае найменне (у множным ліку), напрыклад, Палане́ц: паланча́нін, -нка, паланча́не.  

5. Пажадана запісаць прозвішчы жыхароў, якія паходзяць ад геаграфічных або этнонімаў.

1. АСНОЎНЫЯ ГЕАГРАФІЧНЫЯ НАЗВЫ

(ГЕАГРАФІЧНАЯ ТАПАНІМІКА)

1. Як называецца бліжэйшая вялікая рака?

2. Як называецца бліжэйшы вялікі лес?

3. Як называецца бліжэйшае вялікае возера, балота, луг, сенажаць, паша, гара?

4. Як называецца старое рэчышча ракі (запісаць і агульнае, і ўласнае імя)?

2. НАЗВЫ НАСЕЛЕНЫХ ПУНКТАЎ

(САЦЫЯЛЬНАЯ ТАПАНІМІКА)

1. Як называецца вашая вёска, пасёлак, хутар, фальварак, горад? 

2. Як называецца ваш раённы і абласны цэнтр?

3. Як называецца ваш калгас, саўгас?

4. Якія назвы населеных пунктаў змяніліся і якія з’явіліся новыя назвы?

5. Як называюцца бліжэйшыя суседнія вёскі, хутары, калгасы?

6. Як называюцца насыпы, часткі мастоў у населеным пункце?

7. Укажыце назвы вуліц, плошчаў, прадмесцяў, асобных частак населенага пункта (сучасныя і старыя).

3. ДРОБНЫЯ МЯСЦОВЫЯ НАЗВЫ

(МІКРАТАПАНІМІКА)

1. Укажыце назвы дробных рэчак, ручаёў, крыніц.

2. Укажыце назвы дробных азёр, балацін, сажалак.

3. Укажыце назвы віроў, рачных і азёрных заток, брадоў, водных перапраў.

4. Укажыце назвы халмоў, курганоў, узвышшаў.

5. Укажыце назвы старажытных зямельных, лясных, водных угоддзяў.

6. Укажыце назвы старажытных пабудоў (мельніц, калодзежаў).

7. Ці захаваліся ўспаміны пра месцы, ваколіцы населенага пункта, звязаныя з рэлігійнымі культамі, паданнямі (камяні, гаі, крыніцы)?

4. ГІСТАРЫЧНЫЯ НАЗВЫ НАСЕЛЕНЫХ ПУНКТАЎ І ІХ ЧАСТАК

(ГІСТАРЫЧНАЯ ТАПАНІМІКА)

1. Ці захаваліся назвы старажытных вялікіх дарог, варот, старажытных застаў?

2. Ці ёсць паблізу населенага пункта замкавыя руіны, старажытныя валы, курганы, месцы, звязаныя з успамінамі пра прыгоннае права, з падзеямі рэвалюцыі, Грамадзянскай або Вялікай Айчыннай вайны, і як яны называюцца?

3. Ці захаваліся паданні, звязаныя з паходжаннем назваў населеных пунктаў, іх частак, дробных геаграфічных аб’ектаў?

АПЫТАЛЬНІК ПА АНТРАПАНІМІЦЫ

ІМЁНЫ

1. Запішыце поўныя імёны жыхароў Вашай мясцовасці, выдзяляючы сярод іх наступныя групы:

а) імёны каталіцкага (То́дар, Базы́ль, Даміні́к, Казімі́р, Эльжбэ́та, Стафа́нія і інш.) і праваслаўнага (Фёдар, Васі́ль, Яўхі́м, Лізаве́та,  Фёкла і інш.) календара; 

б) жаночыя імёны (з указаннем найбольш частотных);

в) мужчынскія імёны (з указаннем найбольш частотных);

2. Прасачыце, якія адзначаюцца фанетычныя (Яўхі́м – Аўхі́м, Феадо́ра – Хадо́ра і інш.) і структурныя (Міхаі́л – Міха́йла, Яўста́фій – Аста́п і інш.) змены  поўных формаў імёнаў. 

3. Укажыце, ці ёсць узроставыя адрозненні ў іменаванні жыхароў Вашай мясцовасці. Запішыце найбольш частотныя імёны людзей сталага веку і моладзі.

4. Запішыце скарочаныя і памяншальна-ласкальныя формы імёнаў жыхароў Вашай мясцовасці, звяртаючы ўвагу на наступныя аспекты:

а) ці сустракаюцца імёны, ад якіх утвараюцца розныя варыянты скарочаных і памяншальных формаў, запішыце такія іменалагічныя рады (Га́ня, А́ня, А́нька, А́нечка, Гану́лька, Гану́ля, Гану́ся і інш.; Ва́ся, Ва́сечка, Васю́та, Васілёк, Васілёчак і інш.);

б) якія скарочаныя памяншальныя формы жаночых імёнаў найбольш ужывальныя, з дапамогай якіх суфіксаў яны ўтвараюцца; 

в) якія скарочаныя памяншальныя формы мужчынскіх імёнаў найбольш ужывальныя, з дапамогай якіх суфіксаў яны ўтвараюцца. 

ПРОЗВІШЧЫ

1. Запішыце розныя структурныя тыпы прозвішчаў, характэрныя для жыхароў Вашай мясцовасці: 

а) з разнастайнымі прозвішчнымі фармантамі (Івано́ў, Пятро́віч, Абраме́ня, Барысю́к, Ваўкаве́ц, Рамано́ўскі і інш.);

б) у выглядзе чыстай асновы, г.зн. не аформленыя прозвішчнымі фармантамі (За́яц, Верабе́й, Шу́ба, Вус, Зуб, Аніке́й, Гардзе́й, Ляво́н і інш.);

в) прозвішчы, утвораныя шляхам складання некалькіх асноў (Белаву́с, Крывано́с, Скарахо́д, Жарнасе́к, Сяміжо́н).

Укажыце, які з гэтых прозвішчных тыпаў найбольш распаўсюджаны ў Вашай мясцовасці.

2. Запішыце розныя семантычныя тыпы прозвішчаў, характэрныя для жыхароў Вашай мясцовасці: 

а) прозвішчы, утвораныя ад хрысціянскіх асабовых імёнаў (Ва́цлаў, Адамо́віч, Дамашэ́віч, Мілашэ́віч, Га́ўрык, Фядо́сік, Анішчу́к, Андраю́к, Амбражу́к);

б) прозвішчы ад імёнаў-мянушак (Зуб, Калі́на, Бы́каў, Чайко́віч, Шу́бін, Баравіко́ў і інш.). 

Укажыце, які з гэтых прозвішчных тыпаў найбольш распаўсюджаны ў Вашай мясцовасці.

3. Даведайцеся, як скланяюцца у Вашай мясцовасці прозвішчы тыпу Кні́га, Дзяжа́, Му́ха, Абраме́ня, Бро́ўка, Але́хна, Машэ́ра.

ІМЁНЫ ПА БАЦЬКУ 

1. Наколькі часта ўжываюцца ў Вашай мясцовасці імёны па бацьку: 

а) пры афіцыйным іменаванні;

б) у бытавых зносінах.

2. Ці ўжываюцца пры іменаванні жыхароў Вашай мясцовасці імёны па бацьку асобна, без імёнаў і прозвішчаў  (Мікала́еўна, Васі́льевіч)?

3. Ці ўжываюцца сярод жыхароў Вашай мясцовасці варыянтныя формы імёнаў па бацьку (Мікі́тавіч, Мікі́ціч; Віта́льевіч, Віта́ліевіч; Фо́кавіч, Фо́кіч (Факі́ч); Кузьмі́нічна, Кузьмо́ўна; Ільі́нічна, Іллёўна)?

МЯНУШКІ, ПРАЗВАННІ

1. Ці сустракаюцца ў Вашай мясцовасці родавыя імянушкі?

2. Якія прыметы кладуцца ў аснову мянушак (знешні выгляд чалавека, фізічныя здольнасці, асаблівасці характару, паводзінаў, маўлення)? Ці сустракаюцца мянушкі, утвораныя ў вынiку метафарычных пераносаў, калi чалавечыя рысы, якасцi перадаюцца праз асацыяцыi з асобнымi рысамi цi асаблiвасцямi паводзiн дзiкiх i хатнiх жывёлiн, птушак, рыб, насякомых, частак iх цела? Запішыце мянушкi, якія ўзнiклі на аснове афiцыйных прозвiшчаў шляхам iх структурнага пераафармлення.

3. У якой групе насельніцтва мянушкі (або асобныя іх тыпы) распаўсюджаны шырэй?

4. Як называюць жонку па імені ці мянушцы мужа (Камлачы́ха, Тукаі́ха; Сёмкава, Яно́ва, Анто́ньева; Iванíшка, Нiчыпары́шка; Ада́мава жо́нка, Ка́рпава жо́нка), а таксама дзяцей па імені або мянушцы бацькі: дачок (Тукаля́нка, Цітча́нка, Балібя́нка; Паўлюко́ўна, Мiхасёўна; Адамíшка, Скачы́шка; Ма́ньча, Сцёпша; Дану́та Якубо́вічаў; Але́ся Івано́вых; Ні́на Шы́цькава), сыноў (Дзенiсо́к, Цiто́к, Змiтрачо́к; Гаўры́льчык; Фíлька; Хо́мачка, Гра́сiчка; Панасю́к; Сапрано́к, Блiшчано́к; Паўлючо́нак, Зуёнак; Я́нка Якубо́вічаў, Чэсь Фалько́ўскіх; Се́няў Вало́дзя, Во́сіп Зо́нін)?

Стральцоў М. "Адзін лапаць, другі чунь", "На чацвёртым годзе вайны", "Смаленне вепрука", "Восеньскі ўспамін", зб. "Сена на асфальце" і інш.
Сяднёў М. "I той дзень надышоў" і інш.
Сяркоў У. "Мы з Санькам у тыле ворага" і інш.
Хомчанка В. "Паклон", "Сустрэча з цудам" і інш.
Цётка "Міхаська" і інш.
Чарняўская Л. "Кот Знайдзён", "Жук" і інш.

Чорны   К.   "Насцечка",   "Вераснёвыя   ночы",  "Пошукі  будучыні",   "На  пыльнай   дарозе", "Мураваны скляпок", "Макаравых Волька", "Зямля", "Трэцяе пакаленне" і інш.

ТЭМЫ РЭФЕРАТАЎ
І. Біяграфічная тэматыка
Жыццёвы шлях і творчая спадчына беларускіх дыялектолагаў, фалькларыстаў, этнографаў  (Е. Раманаў, А. Кіркор, М. Доўнар-Запольскі, І. Сербаў, П. Бяссонаў, І. Насовіч, А. Сержпутоўскі, М. Нікіфароўскі, М. Федароўскі, П. Шэйн, У. Дабравольскі, Я. Карскі, Я. Воўк-Левановіч, П. Бузук, П. Растаргуеў, Н. Вайтовіч, Ю. Мацкевіч, М. Жыдовіч, Г. Юрчанка, П. Сцяцко, Ф. Янкоўскі, Е. Мяцельская, Э. Блінава, Я. Камароўскі, А. Крывіцкі, Ф. Клімчук, І. Яшкін і інш.).
ІІ. Навуковая тэматыка
1. Беларуская дыялектная лексікаграфія: гісторыя і дасягненні.
2. Беларуская дыялектная фразеаграфія: гісторыя і дасягненні.

3. Беларускія дыялектныя слоўнікі 20-х гадоў.

4. “Дыялекталагічны атлас беларускай мовы” як навуковая крыніца. 
5. “Лексічны атлас беларускай мовы” як навуковая крыніца.
6. З гісторыі беларускіх сацыяльных дыялектаў.
7. Узаемаўплыў беларускай літаратурнай мовы i тэрытарыяльных дыялектаў на розных гістарычных адрэзках часу.
8. Асноўныя спосабы фанетычнай фіксацыі дыялектнага матэрыялу (фанетычны алфавіт, фанетычная транскрыпцыя).
9. Гісторыя беларускага акання.
10. Асіміляцыйная мяккасць у беларускіх гаворках.
11. Асаблівасці ўтварэння i выкарыстання дзеепрыметнікаў у беларускіх гаворках.
12. Дыялектная сінтаксічная спецыфіка (словазлучэнне).

13. Дыялектная сінтаксічная спецыфіка (просты сказ).

14. Дыялектная сінтаксічная спецыфіка (складаны сказ).

15. Варыянтнасць i сінанімічнасць дыялектных фразеалагізмаў.

16. Палескія гаворкі, іх адметнасць на беларускім дыялектным полі.
17. Групоўка беларускіх гаворак: з гісторыі станаўлення сучаснай класіфікацыі.

18. Беларускія і рускія дыялекты – агульнае і спецыфічнае.

19. Беларускія і ўкраінскія дыялекты – агульнае і спецыфічнае.
20. Беларускія і польскія дыялекты – агульнае і спецыфічнае.  

